钦定古今图书集成/明伦汇编/宫闱典/第029卷 > 《周南关雎》〈小序〉
## 钦定古今图书集成/明伦汇编/宫闱典/第029卷 > 《周南关雎》〈小序〉

《关雎》，后妃之德也，风之始也，所以风天下而正夫妇也。故用之乡人焉，用之邦国焉。〈朱注：〉后妃，文王之妃太姒也。南丰曾氏曰：“先王之政，必自内始。故其闺门之治所以施之家人者，必为之师傅保姆之助，《诗》《书》图史之戒，珩璜琚瑀之节，威仪动止之度，其教之者有此具。然古之君子，未尝不以身化也。故家人之义，归于反身；《二南》之业，本于文王，岂自外至哉？世皆知文王所以兴，能得内助；而不知其所”以然者，盖本于文王之躬化。故内则后妃有《关雎》之行，外则群臣有《二南》之美，与之相成。其推而及远，则商辛之昏俗，江汉之小国，兔罝之野人，莫不好善而不自知。此所谓身修故国家天下治者也。　孔氏曰：“言后妃之有美德，文王风化之始也。文王化行，始于其妻，故用此为风教之始。”

关关雎鸠，在河之洲。窈窕淑女，君子好逑。

〈朱注〉兴也。周之文王生有圣德，又得圣女姒氏以为之配。宫中之人，于其始至，见其有幽闲贞静之德，故作是诗。　汉匡衡曰：“窕窈淑女，君子好逑。”言能致其贞淑，不贰其操，情欲之感无介乎容仪，宴私之意不形乎动静，夫然后可以配至尊而为宗庙主。此纲纪之首，王教之端也。　毛氏曰：“君子后妃之德，无不和谐，慎固幽”深，若《雎鸠》之有别焉，然后可以风化天下。夫妇有别，则父子亲；父子亲，则君臣敬；君臣敬，则朝廷正；朝廷正，则王化成。

参差荇菜，左右流之。窈窕淑女，寤寐求之。求之不得，
寤寐思服。悠哉悠哉，辗转反侧。

〈朱注〉兴也。此章本其未得而言。

参差荇菜，左右采之。窕窈淑女，琴瑟友之。参差荇菜，
左右芼之。窈窕淑女，钟鼓乐之。

〈朱注〉兴也。此章据今始得而言。　汉匡衡曰：“妃匹之际，生民之始，万化之原，婚姻之礼正，然后品物遂而天命全。”孔子论《诗》，以《关雎》为始，言太上者，民之父母，后夫人之行，不侔乎天地，则无以奉神灵之统，而理万物之宜，自上世以来，三代兴废，未有不由此者也。